
SUGESTII
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea următoarelor sugestii în propunerea de rezoluție ce urmează a fi adoptată:
1.	salută faptul că Curtea de Conturi („Curtea”) a constatat legalitatea și regularitatea operațiunilor subiacente conturilor anuale ale Agenției pentru Drepturi Fundamentale a Uniunii Europene (FRA) pentru exercițiul financiar 2022 sub toate aspectele semnificative; ia act de observația Curții cu privire la ratele ridicate recurente ale reportărilor legate de activități operaționale, care se ridică la 6,4 milioane EUR (26 %) din creditele de angajament disponibile în 2022, în 2023; evidențiază observația Curții potrivit căreia ratele recurente ridicate de reportări contravin principiului bugetar al anualității și indică probleme structurale în procesul bugetar și în ciclul de execuție; ia act de răspunsul FRA potrivit căruia cadrul specific în care funcționează FRA face dificilă angajarea cheltuielilor operaționale mai devreme în cursul exercițiului și este dificil să se evite pe deplin reportările; accentuează că FRA menține o bună execuție bugetară, cu un rezultat mai mare de 99 % în ultimii zece ani;
2.	constată cu satisfacție asistența acordată de FRA în identificarea tendințelor în domeniul combaterii discriminării, al inteligenței artificiale, al contribuției sale la o mai bună legiferare și punere în aplicare, prin furnizarea de consiliere legislativă și în materie de politici în domenii precum drepturile copiilor, drepturile victimelor, combaterea terorismului, protecția datelor, combaterea rasismului, antisemitismul, minoritățile etnice, persoanele LGBTIQ și alte grupuri vulnerabile; 
3.	recunoaște reacția rapidă a FRA la invadarea Ucrainei de către Rusia, inclusiv faptul că a fost una dintre primele agenții ale UE la frontieră, monitorizând situația, pregătind un raport, două buletine și un sondaj online; salută răspunsul prompt al FRA la problemele emergente legate de drepturile fundamentale, cum ar fi orientările generale ale FRA din raportul său intitulat „Establishing national independent mechanisms to monitor fundamental rights compliance at EU external borders” (Instituirea unor mecanisme naționale independente de monitorizare a respectării drepturilor fundamentale la frontierele externe ale UE); salută faptul că FRA oferă asistență statelor membre ale UE în crearea sau consolidarea unor mecanisme naționale de monitorizare a respectării drepturilor fundamentale, asigurând garanții pentru a garanta independența mecanismului; reamintește că dreptul internațional impune aplicarea unui tratament nediscriminatoriu pentru toți refugiații;
4.	salută inițiativele continue ale FRA de promovare a sinergiilor între agențiile UE și rolul său de coordonare într-o serie de inițiative cu rețeaua agențiilor JAI, inclusiv în ceea ce privește protecția datelor și violența de gen; observă cu apreciere cooperarea strânsă cu Agenția Europeană pentru Poliția de Frontieră și Garda de Coastă (Frontex), și anume coprezidarea Forumului consultativ al Frontex și participarea în calitate de expert în drepturile fundamentale la reuniunile Consiliului de administrație al Frontex; salută organizarea de sesiuni de formare cu privire la drepturile fundamentale și folosirea sistemelor informatice în domeniul frontierelor și al securității pentru Agenția Uniunii Europene pentru Formare în Materie de Aplicare a Legii (CEPOL), Frontex și Agenția Uniunii Europene pentru Gestionarea Operațională a Sistemelor Informatice la Scară Largă în Spațiul de Libertate, Securitate și Justiție (eu-LISA); apreciază participarea la activitățile din domeniul securității împreună cu Agenția Uniunii Europene pentru Cooperare în Materie de Aplicare a Legii (Europol); salută cooperarea cu Institutul European pentru Egalitatea de Șanse între Femei și Bărbați (EIGE) în vederea pregătirii pentru munca pe teren pentru Ancheta privind violența împotriva femeilor II;
5.	constată cu satisfacție că FRA și-a depășit cu mult obiectivele privind indicatorii-cheie de performanță și a menținut un nivel ridicat de satisfacție a părților interesate; salută faptul că în 2022, FRA a produs 28 de publicații, 3 062 de rezultate ale cercetării, 342 de contribuții scrise sau orale și a organizat sau a coorganizat 134 de reuniuni și evenimente și faptul s-au înregistrat 4 319 trimiteri la FRA în mass-media; constată cu satisfacție prezența crescută pe platformele de comunicare socială în 2022;
6.	salută nivelul ridicat de satisfacție al părților interesate cu privire la activitățile FRA de promovare a cooperării prin intermediul Platformei drepturilor fundamentale în 2022; apreciază faptul că FRA a organizat o serie de evenimente, inclusiv cel de-al patrulea dialog privind drepturile fundamentale cu tinerii, precum și alte ateliere și webinare pentru a promova drepturile, valorile și libertățile; 
7.	recunoaște rolul FRA în capacitarea infrastructurii naționale pentru drepturile omului, prin cooperare și crearea de sinergii cu instituțiile din domeniul drepturilor omului și prin parteneriatul cu instituțiile societății civile; constată că oferă continuu orientări în domeniul azilului și migrației, cu prezentări generale periodice adresate statelor membre cu privire la preocupările legate de drepturile fundamentale în contextul migrației; salută rolul FRA în promovarea unui discurs bazat pe drepturile omului prin dezvoltarea unor comunicări eficace, implicarea în dezvoltarea de noi aplicații și instrumente digitale și reunirea actorilor din domeniul drepturilor omului pentru a promova valorile și libertățile europene. 

